ORDE do 7 de maio de 2008 pola que se aproban as bases reguladoras e se convocan axudas e subvencións dirixidas a entidades locais de Galicia para o desenvolvemento de programas experimentais e innovadores en materia de prevención e tratamento integral da violencia de xénero.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 22/05/2008

O Estatuto de autonomía de Galicia establece no seu artigo 4 que lle corresponde aos poderes públicos de Galicia promover as condicións para que a liberdade e a igualdade do individuo e dos grupos en que se integran sexan reais e efectivas e remover os atrancos que impidan ou dificulten a súa plenitude.
A Lei 7/2004, do 16 de xullo, galega para a igualdade de mulleres e homes, tal e como establece no seu artigo 1, vén reforzar o compromiso da Comunidade Autónoma de Galicia na eliminación da discriminación entre mulleres e homes e na promoción da igualdade.
O Decreto 517/2005, do 6 de outubro, establece a estrutura orgánica da Vicepresidencia da Igualdade e do Benestar indicando, no artigo 5.1º.a), que lle corresponde á Secretaría Xeral da Igualdade a xestión das políticas da Xunta de Galicia en materia de xénero, loita contra a discriminación por razón de sexo, igualdade entre mulleres e homes, loita contra a violencia de xénero e calidade da vida persoal e familiar.
A Lei 11/2007, do 27 de xullo, galega para a prevención e o tratamento integral da violencia de xénero, recolle no seu artigo 4.5º que os poderes públicos galegos intensificarán as accións para a cooperación e coordinación interinstitucional dos recursos e instrumentos contra a violencia de xénero, promovendo a colaboración e a participación das asociacións de mulleres, así como das entidades e organizacións da sociedade civil. Os concellos como administración máis próxima á cidadanía, participarán no desenvolvemento desta lei, habilitándose por parte da administración galega os recursos para tal fin. Polo tanto, as actuacións da administración local, como instancia máis próxima ás necesidades, intereses e inquedanzas da cidadanía, adquiren unha especial relevancia e de aí o apoio que a administración autonómica quere prestar á promoción de actividades e servizos públicos que contribúan a satisfacer esas necesidades e intereses.
Por todo o exposto, a Vicepresidencia da Igualdade e do Benestar considera de máximo interese a posta en marcha de novos programas de loita contra a violencia de xénero que contribúan a unha abordaxe o máis integral posible dunha lacra de extremada complexidade.
Esta orde tramítase de acordo co disposto na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en todo o que non se opón ao establecido na lei anterior e, así mesmo, adáptase ao disposto na Lei 38/2003, do 17 de novembro, xeral de subvencións, no seu regulamento, aprobado polo Real decreto 887/2006, do 21 de xullo, e na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, existindo crédito axeitado e suficiente para o financiamento do gasto que se proxecta.
Na súa virtude e no uso das atribucións que me foron conferidas,
DISPOÑO:
Artigo 1º.-Obxecto.
1. O obxecto desta orde é a regulación das bases que rexen as axudas e subvencións para a realización de programas experimentais e innovadores contra a violencia de xénero, e a súa convocatoria para o ano 2008.
2. Estas axudas outorgaranse en réxime de concorrencia competitiva tendo en conta os principios do artigo 5.º da Lei 9/2007, do 13 de xuño, de subvencións de Galicia.
Artigo 2º.-Definición de programa experimental ou innovador.
Considerarase programa experimental ou innovador contra a violencia de xénero aquel que teña por obxecto o desenvolvemento de actuacións que combinen accións e medidas de diversa natureza, que afonden en novos modelos e/ou metodoloxías de intervención no ámbito da violencia contra as mulleres e que representen algún valor engadido respecto das prácticas habituais.
Artigo 3º.-Entidades beneficiarias.
1. Poderán solicitar as subvencións reguladas nesta orde concellos, agrupacións de concellos ou mancomunidades da comunidade autónoma validamente constituídas que cumpran os requisitos fixados nesta convocatoria e os establecidos no artigo 10 da Lei 9/2007, do 13 de xuño, de subvencións de Galicia.
2. Así mesmo, aqueles concellos que pertenzan a unha mesma zona sen constituír mancomunidade para estes efectos e acorden desenvolver programas conxuntos de actuación poderán solicitar as subvencións que regula esta orde, sempre que cumpran os requisitos fixados nesta convocatoria e os establecidos no artigo 10 da Lei 9/2007, do 13 de xuño, de subvencións de Galicia. Neste suposto todos os concellos quedan obrigados solidariamente ao cumprimento das obrigas que deriven da concesión da subvención.
3. Ningún concello ou entidade local poderá:
a) Presentar solicitude de subvención se o fixo unha entidade local en que estean integrados ou da que dependan.
b) Figurar en máis dunha solicitude colectiva das que sinala o punto 2.
c) Figurar nunha solicitude colectiva e subscribir outra individual.
d) Figurar en máis dunha solicitude individual.
4. O incumprimento destas normas dará lugar a inadmisión de todas as solicitudes individuais de subvención subscritas pola entidade de que se trate, dando validez á solicitude realizada de forma conxunta, se é o caso.
Artigo 4º.-Modalidade das axudas e áreas prioritarias.
1. As axudas públicas ás que se refire esta orde fan referencia ás seguintes modalidades:
a) Proxectos que afecten entidades locais cunha poboación de máis de 25.000 habitantes.
b) Proxectos que afecten entidades locais cunha poboación de menos de 25.000 habitantes.
2. As áreas prioritarias nas que deben encadrarse os programas que se presenten ao abeiro desta orde son:
a) Consolidación e establecemento de estruturas de coordinación e cooperación entre os distintos ámbitos políticos e profesionais de cara á eficaz prevención, detección e intervención na loita contra a violencia de xénero.
b) Prevención, sensibilización e concienciación sobre a violencia de xénero na sociedade.
c) Intervención de carácter integral coas mulleres vítimas de violencia de xénero, coas súas fillas e fillos, así como coas persoas delas dependentes, procurando a recuperación da súa identidade, autonomía e a restauración dos seus proxectos vitais.
d) Protección das mulleres vítimas de violencia de xénero, ás súas fillas e fillos e das persoas delas dependentes, procurando a súa máxima seguridade policial e xurídica.
3. As actuacións previstas nos programas que se presenten deberán abranguer cando menos dúas das áreas prioritarias previstas no punto anterior.
Artigo 5.º-Orzamento.
Para a concesión das axudas previstas nesta orde destínase un crédito total de 200.000 euros imputables á aplicación orzamentaria 05.30.313D.460.1 dos orzamentos xerais da Comunidade Autónoma de Galicia para o ano 2008, dos que 100.000 euros se destinarán a financiar programas que afecten entidades locais cunha poboación de más de 25.000 habitantes e 100.000 euros destinaranse a financiar programas que afecten entidades locais cunha poboación inferior a 25.000 habitantes
Artigo 6º.-Solicitudes, prazo de presentación e documentación.
1. As solicitudes de subvención presentaranse segundo o modelo que se publica como anexo I e dirixiranse, xunto coa documentación necesaria, á Secretaría Xeral da Igualdade da Vicepresidencia da Igualdade e do Benestar, podéndose presentar no rexistro central da Vicepresidencia da Igualdade e do Benestar, nas súas delegacións provinciais ou a través dalgunha das formas establecidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, entre as que se inclúen os rexistros dos concellos que teñan subscrito o convenio de colaboración para a implantación dun sistema intercomunicador do rexistro coa Administración da Comunidade Autónoma de Galicia.
2. O prazo para a presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
3. A solicitude poderá formalizala:
a) O/a alcalde/sa presidente/a ou persoa en quen delegue.
b) O/a presidente/a da mancomunidade/agrupación ou persoa en quen delegue.
c) O/a representante que se estableza no acordo de cooperación, logo de delegación de cada un dos concellos, para o suposto previsto no artigo 3.2º.
En calquera dos casos, o/a solicitante deberá ser autorizado/a e designado/a polo Pleno, a Comisión de Goberno da entidade peticionaria ou decreto da alcaldía.
4. As solicitudes presentaranse acompañadas da seguinte documentación:
a) Memoria detallada de actuacións. Considérase requisito imprescindible para a valoración da solicitude que a memoria faga referencia necesariamente a todos e cada un dos seguintes aspectos:
-Denominación do programa.
-Áreas prioritarias nas que se encadra.
-Descrición do programa, incluíndo unha enumeración detallada de cada unha das actuacións que o compoñen e a área prioritaria nas que se encadra cada unha delas.
-Cronograma, no que se especifique a duración total do programa (número de meses), tendo en conta que a data de remate será, en todo caso, anterior ao 30 de novembro de 2008.
-Obxectivo perseguido por cada acción.
-Indicadores ou medidores cuantificables do grao de cumprimento dos obxectivos perseguidos.
-Número estimado de persoas destinatarias das accións.
-Lugar e data de realización.
-Valoración económica do custo total do proxecto, detallando os conceptos de gasto e con indicación expresa do cofinanciamento da entidade, se é o caso.
-Relación de medios materiais e recursos humanos dos que dispón a entidade para levar a cabo as accións previstas no programa experimental ou innovador contra a violencia de xénero.
-Compromiso de utilización de linguaxe non sexista en todas as actividades e materiais obxecto da subvención regulada nesta orde.
b) Certificación do/a secretario/a que recolla o acordo do órgano competente de solicitude da subvención e de nomeamento dun/unha representante, se procede.
c) Certificación do órgano competente sobre a existencia de crédito para facer fronte á porcentaxe de financiamento que asume a entidade local sobre o total do proxecto presentado, se é o caso.
d) Declaración do conxunto de todas as solicitudes de axudas concedidas e/ou solicitadas para o mesmo proxecto procedentes das distintas administracións públicas ou doutros entes públicos ou privados, nacionais ou internacionais (anexo II).
e) Certificación bancaria orixinal da conta da que é titular a entidade beneficiaria, con expresión dos códigos de entidade bancaria e sucursal, número da conta e díxito de control.
f) Para os concellos que se acollan á fórmula de solicitude regulada no artigo 3.2º desta orde, documento no que se acorde a colaboración dos concellos e certificación dos/as secretarios/as, dos acordos do Pleno ou Comisión de Goberno delegando a petición de subvención no concello que actúe como representante de todos eles.
Artigo 7º.-Instrución.
1. A instrución do procedemento correspóndelle á Secretaría Xeral da Igualdade.
2. Se a documentación presentada non cumprise os requisitos exixidos na convocatoria, requirirase á entidade interesada para que, no prazo máximo e improrrogable de dez días, emende as faltas ou remita a documentación requirida. De non facelo así, terase por desistido da súa solicitude e procederase conforme o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Unha vez avaliadas as solicitudes consonte os criterios de valoración recollidos no artigo 9º, o órgano instrutor elevaralle o informe do resultado da avaliación efectuado pola comisión de avaliación, xunto coa proposta de resolución, ao órgano de resolución.
4. Instruído o procedemento, e inmediatamente antes de redactar a proposta de resolución, poraselle de manifesto ás entidades interesadas para que, nun prazo de dez días, poidan formular alegacións e presentar os documentos e xustificacións que consideren pertinentes.
5. Poderase prescindir do trámite a que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo/a interesado/a.
Artigo 8º.-Contía da subvención.
1. A contía da subvención determinarase sobre a base da puntuación asignada en función dos criterios de valoración establecidos no artigo 9º, por proposta da comisión de valoración, non podendo exceder de 20.000 euros por cada entidade beneficiaria.
2. De resultar saldo dispoñible nalgunha das liñas de actuación obxecto desta convocatoria, unha vez valoradas todas as solicitudes presentadas, poderase incrementar o importe total da liña que teña esgotado o crédito nun importe equivalente a ese saldo dispoñible.
3. A suma total das contías das subvencións concedidas non poderá superar o crédito asignado na presente convocatoria.
Artigo 9º.-Criterios de valoración.
1. A valoración das solicitudes presentadas será realizada por unha comisión de avaliación integrada por:
Presidenta: a subdirectora xeral para o Tratamento da Violencia de Xénero ou persoa en quen delegue.
Vogais:
-A subdirectora xeral de Promoción da Igualdade.
-A xefa do Servizo de Prevención e Atención ás Vítimas.
-A xefa do servizo de Análise e Coordinación das Políticas de Igualdade.
Secretaria/o: unha/un funcionaria/o da Secretaría Xeral da Igualdade.
2. A comisión de avaliación poderá solicitar canta documentación considere oportuna para unha mellor valoración e comprobación do programa experimental ou innovador en materia de violencia de xénero. Así mesmo, a devandita comisión establecerá un mínimo de puntuación a partir da cal non se valoren os programas por considerarse que non se axeitan á calidade exixida nas bases.
3. A selección realizarase mediante a valoración dos méritos acreditados conforme o seguinte baremo:
a) Coherencia xeral do programa e calidade técnica, analizadas a través da claridade na súa presentación, nos obxectivos propostos e nas metodoloxías que se van empregar así como da súa viabilidade en función deses obxectivos e do calendario e orzamento presentados. Puntuación: ata 25 puntos.
b) Nivel de innovación respecto das prácticas habituais. Puntuación: ata 25 puntos.
c) Capacidade da entidade solicitante e solvencia, analizadas a través dos recursos humanos e técnicos dos que dispón a entidade para levar a cabo as accións previstas e a experiencia acreditada en actuacións relacionadas coa prevención e sensibilización contra a violencia de xénero, así como coa atención, intervención e protección das mulleres que a sofren. Puntuación: ata 20 puntos.
d) Maior esforzo investidor da entidade no financiamento das actuacións. Puntuación: ata 20 puntos.
e) Programa conxunto entre varias entidades. Puntuación: ata 10 puntos.
Artigo 10º.-Resolución.
1. A Secretaría Xeral da Igualdade, por delegación do vicepresidente da Igualdade e do Benestar, á vista das valoracións efectuadas pola comisión de valoración e recollidas na acta da reunión, ditará a resolución de concesión ou denegación das axudas e subvencións solicitadas.
2. A resolución seralles notificada aos interesados os cales, de resultar beneficiarios da axuda ou subvención, disporán dun prazo de dez días para a súa aceptación, transcorrido o cal sen que se producise manifestación expresa, se entenderá tacitamente aceptada.
3. A resolución ditarase no prazo máximo de seis meses contados desde o día seguinte ao da publicación desta orde no Diario Oficial de Galicia. Transcorrido o prazo sen resolución expresa, as solicitudes entenderanse desestimadas.
Artigo 11º.-Réxime de recursos.
As resolucións expresas ou presuntas dos expedientes tramitados ao abeiro do disposto nesta orde esgotarán a vía administrativa e contra elas caberá interpoñer directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto.
Non obstante, de conformidade co artigo 44 da lei 29/1998, do 13 de xullo, reguladora da xurisdición contencioso-administrativa, poderase requirir previamente ao órgano que ditou a resolución no prazo de dous meses contados desde a notificación da resolución. O requirimiento entenderase rexeitado se non fose contestado no mes seguinte á súa recepción.
Artigo 12º.-Forma de pagamento.
1. O pagamento das axudas previstas nesta orde efectuarase unha vez rematado o programa, realizadas as actividades e xustificados correctamente os gastos efectuados segundo o artigo 14 desta orde e do previsto no artigo 28 da Lei 9/2007, do 13 de xuño, de subvencións de Galicia.
2. Non se poderá facer, en ningún caso, o pagamento da subvención en canto a entidade beneficiaria non figure ao día do cumprimento das súas obrigas tributarias -estatais e autonómicas- e da Seguridade Social, sexa debedora en virtude de resolución declarativa de procedencia de reintegro ou teña algunha débeda pendente, por calquera outro concepto, coa administración da comunidade autónoma.
3. En ningún caso o importe das subvencións concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver a entidade beneficiaria.
Artigo 13º.-Gastos subvencionables.
1. Terán a consideración de subvencionables aqueles gastos correntes que de xeito indubidable respondan á natureza do programa presentado e que se realicen antes do 30 de novembro de 2008, en particular, seran obxecto de subvención os seguintes gastos:
a) Gastos de persoal, por un importe máximo do 35% da subvención, sempre que non pertenza ao cadro de persoal da entidade solicitante. Tampouco serán xustificables gastos de persoal incluído no cadro de persoal dos centros, oficinas ou puntos de información ás mulleres de calquera das entidades locais de Galicia.
b) Gastos xerais do programa, materiais e técnicos, directamente derivados da realización das actividades, que estean perfectamente xustificados e se consideren fundamentais para o seu desenvolvemento, como poden ser, entre outros, os seguintes:
1. Gastos de execución de material técnico e de execución en material de oficina.
2. Gastos xerais necesarios para o desenvolvemento das accións, na parte correspondente:
-Arrendamento (leasing excluído).
-Mantemento (se non está incluído no arrendamento).
-Subministración de enerxía eléctrica, auga, combustible para calefacción (se non está incluído no arrendamento).
-Comunicacións (teléfono, correos ...).
-Limpeza.
-Seguridade e vixilancia.
-Seguros de responsabilidade civil.
c) Outros gastos correntes non incluídos nos puntos anteriores, directamente derivados da realización das actividades, que estean perfectamente xustificados e se consideren fundamentais.
2. Non se poderá imputar o 100% da subvención a un só dos conceptos detallados no punto anterior.
3. Considérase gasto realizado o que foi efectivamente pagado dentro do prazo de xustificación indicado no artigo 14º desta orde.
4. Todos os proxectos e produtos que se elaboren con cargo ás subvencións concedidas deberán utilizar axeitadamente as identificacións que estableza a Secretaría Xeral da Igualdade e, en todo caso, incluír en toda a documentación o logotipo da Vicepresidencia da Igualdade e do Benestar e da Secretaría Xeral da Igualdade, non tendo a consideración de subvencionables os gastos derivados da elaboración e difusión de materiais encadrados no programa que non recollan axeitadamente a identificación da Vicepresidencia da Igualdade e do Benestar e da Secretaría Xeral da Igualdade.
5. Os materiais escritos, gráficos ou en calquera outro soporte que se elaboren con cargo a esta orde deberán estar en lingua galega. Se é preciso elaboralos en máis dunha lingua, o galego ocupará o lugar ou a posición preferente.
Artigo 14º.-Xustificación.
1. A data límite para executar as actuacións que fosen obxecto de subvención e para xustificar o correspondente pagamento é o 30 de novembro de 2008. Para isto a entidade beneficiaria deberá enviar á Secretaría Xeral da Igualdade a seguinte documentación:
a) Certificación de gastos realizados (anexo III), acompañada de facturas orixinais ou documentos con valor probatorio equivalente no tráfico xurídico. Os xustificantes orixinais presentados marcaranse cun selo, no que se indicará a subvención para a que foron presentados e o importe que se imputa a esta. As facturas achegadas como xustificantes deberán estar referidas de forma inequívoca á actividade subvencionada e ao período que abrangue a subvención.
b) Memoria de execución da actividade, en soporte papel e informático, que deberá recoller como mínimo:
-Descrición das actuacións desenvolvidas.
-Valoración do cumprimento dos obxectivos.
-Valoración global da actividade.
-Publicidade e divulgación que se realizou.
-Número de persoas participantes desagregadas por sexo.
c) Cando o programa subvencionado fose financiado ademais con fondos propios ou outras subvencións ou recursos, deberá acreditarse na xustificación o importe, procedencia e aplicación de tales fondos á actividade subvencionada.
d) Declaración do conxunto de todas as solicitudes de axudas concedidas e/ou solicitadas para o mesmo proxecto procedentes das distintas administracións públicas ou doutros entes públicos ou privados, nacionais ou internacionais (anexo II).
e) Mostra da totalidade do material elaborado con cargo á subvención e imputado a esta: publicacións, carteis, dípticos, material de papelaría ou outro material que publicite as accións, no que deberá figurar o logotipo da Vicepresidencia da Igualdade e do Benestar e da Secretaría Xeral da Igualdade. Non serán obxecto de subvención aqueles materiais que non recollan axeitadamente a anterior identificación.
2. Os órganos competentes da Vicepresidencia da Igualdade e do Benestar poderán solicitar as aclaracións ou informes que consideren convenientes dos medios de xustificación a que se refire o artigo 28 da Lei 9/2007, do 13 de xuño, de subvencións de Galicia. No caso de que a entidade beneficiaria non os remitise dentro do prazo que se sinale, entenderase que renuncia á subvención.
Artigo 15º.-Obrigas das entidades beneficiarias das axudas.
As entidades beneficiarias estarán suxeitas as obrigas que recolle o artigo 11 da Lei 9/2007, do 13 de xuño, de subvencións de Galicia. Ademais, terán a obriga de publicitar a subvención concedida en calquera das actividades subvencionadas durante a realización destas, así como nos anuncios e programas previos á súa realización. Así mesmo, a entidade beneficiaria debera facer constar en todos aqueles soportes informativos e publicacións que se realicen que as actividades foron subvencionadas pola Secretaría Xeral da Igualdade da Vicepresidencia da Igualdade e do Benestar. Deberá remitirse á Secretaría Xeral da Igualdade proba documental do cumprimento desta obriga.
Artigo 16º.-Normativa aplicable.
En todo o non previsto nesta orde aplicarase o disposto para esta materia na Lei 9/2007, do 13 de xuño, de subvencións de Galicia, no decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia no que non se opoña á citada lei, na Lei 38/2003, do 17 de novembro, xeral de subvencións, no Real decreto 887/2006, do 21 de xullo, que aproba o regulamento da Lei 38/2003 e demais normativa de aplicación.
Disposicións adicionais
Primeira.-Apróbase a delegación de atribucións do vicepresidente da Igualdade e do Benestar na secretaria xeral da Igualdade para resolver a concesión, denegación, modificación e demais actuacións derivadas desta orde, así como para autorizar e dispoñer os gastos, o recoñecemento das obrigas e a proposta de pagamento, en relación co disposto no artigo 73 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Segunda.-As subvencións concedidas serán publicadas nos termos previstos no artigo 15.1 da Lei 9/2007, do 13 de xuño, de subvencións de Galicia e no artigo 13.4 da Lei 4/2006, do 30 de xullo, de transparencia e de boas prácticas na Administración pública galega.
Se é o caso, a entidade beneficiaria autoriza a Vicepresidencia da Igualdade e do Benestar a incluír e facer público nos rexistros de axudas, subvencións, e convenios e de sancións regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos á axuda recibida así como ás sancións impostas.
Disposicións derradeiras
Primeira.-Facúltase a Secretaría Xeral da Igualdade para que dite as disposicións necesarias para a aplicación do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago Compostela, 7 de maio de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "09800D004P011.PDF"